رغم اني مش جميله خالص لكني بشترط بزوجي المستقبلي الجمال بقول هتزين يعني و ابقى جميله انا زعلانه من نفسي علشاني بشترط حاجه مش من حقي لكني بفكر فيها بقول طب لو هو متاح اعرف قلبه و شخصيته اكيد بلا شك كنت هجعل شخصيته مناط اعجابي قبل شكله... تعليقك من فضلك؟؟
مين قال مش من حقك؟! مهو الرجالة بتلاقيه مخيمر وعايز يتجوز مارلين مونرو، الأحلام مفيش منها مانع يا أميرتي. المهم ساعة الجد نشوف أفضل المتاح سواءً كنت راجل أو ست، وأنا من أنصار المرأة في النقطة دي، إن من حق المرأة تتمنى الجمال الشكلي زي ما الراجل بيتمناه، بس ساعة الجد بنوزن مميزات الشخص اللي قدامنا وعيوبه وما توافر فيه من أمانينا وما نقص ونختار بالعقل عشان منلبسش في الحيط :) وربنا يرزقك بالحلال الطيب الذي يرضيكِ.